LV Eiropas Savienības Oficiālais Vēstnesis C 268/36

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 268/16)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“BUTELO DE VINHAIS” vai “BUCHO DE VINHAIS”, vai “CHOURIÇO DE OSSOS DE VINHAIS”

EK Nr.: PT/005/0459/20.04.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Gabinete de Planeamento e Políticas Adrese: Rua Padre António Vieira, n.o 1-8o P-1099-073 Lisboa Tālr.: (351) 213 819 300 Fakss: (351) 213 876 635 E-pasts: gppaa@gppaa.min-agricultura.pt

2. Grupa

Nosaukums: ANCSUB — Associação Nacional de Criadores de Suínos de Raça Bísara Adrese: Edifício da Casa do Povo Largo do Toural P-5320-311 Vinhais Tālr.: (351) 273 771 340 Fakss: (351) 273 770 048 E-pasts: ancsub@bisaro.info Sastāvs: ražotāji/pārstrādātāji ( X ) citi ( )

3. Produkta veids

1.2. grupa. Gaļas produkti (termiski apstrādāti, sālīti, kūpināti).

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Butelo de Vinhais” vai “Bucho de Vinhais”, vai “Chouriço de Ossos de Vinhais”.

4.2. Apraksts: Kūpināta desa, kura izgatavota no gaļas, taukiem, kauliem un skrimšļiem, kas iegūti no Bisaro šķirnes cūku vai tās krustojumu ar citām šķirnēm ar ne mazāk kā 50 % Bisaro šķirnes asiņu (F1 dzīvnieki, kas iegūti, krustojot ciltsgrāmatā reģistrētus Bisaro tīršķirnes dzīvniekus ar citu šķirņu dzīvniekiem) ribām un mugurkaula; desa pildīta cūkas kuņģī (bucho), pūslī vai resnajā zarnā (palaio). Desa ir dzeltenīgā, sarkanīgā vai tumši brūnā krāsā, sver 1 līdz 2 kg. Tās forma ir apaļa, ovāla vai cilindriska, tās lielums atkarīgs no izmantotā apvalka (ja desa pildīta kuņģī vai pūslī, tā ir 10 līdz 15 cm diametrā, bet resnajā zarnā pildīta desa ir aptuveni 20 cm gara un 10 līdz 15 cm diametrā), un no ārpuses ir samanāmi kaulu gabaliņi.

4.3. Ģeogrāfiskais apgabals: Tādi faktori kā tradicionālās ražošanas metodes, dzīvnieku barības veids, vietējo iedzīvotāju tradicionālās zināšanas par dzīvnieku kopšanu un augsnes apstākļi, kas vajadzīgi, lai izveidotu barības bāzi, ko izmanto nenoliedzami augstvērtīgu izejvielu iegūšanai, nosaka to, ka Butelo de Vinhais ražošanas apgabals (kur ražošanā izmantotās Bisaro šķirnes cūkas vai tās krustojumi ar citām šķirnēm dzimst, tiek audzētas, nobarotas, nokautas un to gaļa tiek sadalīta) ietver Bragança rajona pašvaldības Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso un Vinhais un Vila Real rajona pašvaldības Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar un Vila Real, jo tikai šajā apgabalā ir pieejama vajadzīgā barības bāze un prasmes lopkopības jomā. Ņemot vērā Butelo de Vinhais izgatavošanai nepieciešamos īpašos klimatiskos apstākļus, vietējo iedzīvotāju zinātību un pastāvīgās un nemainīgās vietējās pārstrādes metodes, pārstrādes ģeogrāfiskais apgabals ietver Bragança rajona pašvaldības Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso un Vinhais.

4.4. Izcelsmes apliecinājums: Butelo de Vinhais drīkst izgatavot tikai attiecīgi licencētos pārstrādes uzņēmumos, kas atrodas minētajā pārstrādes apgabalā. Visā ražošanas procesā piemēro stingru kontroles sistēmu, lai nodrošinātu pilnīgu produkta izsekojamību. Izejvielu iegūst no šķirnes ciltsgrāmatā (Registo Zootécnico da Raça) reģistrētām Bisaro šķirnes cūkām vai no cūkām, kas iegūtas, krustojot (F1) dzīvniekus, kam viens no vecākiem ir Bisaro šķirnes un ir reģistrēts pieaugušu dzīvnieku ciltsgrāmatā (Livro de Adultos do Registo Zootécnico), un šīs cūkas ir audzētas lopkopības saimniecībās, kurās ir pieejamas platības, lai piekoptu tradicionālo, pusekstensīvo lopkopības veidu un iegūtu tradicionālo dzīvnieku barību. Jāuzsver, ka cūku barošanai izmanto lielu daudzumu kastaņu, kas to gaļai piešķir īpaši atšķirīgas un atpazīstamas organoleptiskās īpašības. Cūkas tiek kautas un to liemeņi tiek sadalīti licencētos uzņēmumos, kas atrodas ražošanas ģeogrāfiskajā apgabalā. Pārstrādi drīkst veikt tikai grupas apstiprinātos uzņēmumos pēc pārbaudes struktūras labvēlīga atzinuma. Uz katras produkta vienības ir numurēta sertifikācijas zīme, kas nodrošina produkta pilnīgu izsekojamību līdz izcelsmes saimniecībai. Produkta izcelsmi iespējams apliecināt jebkurā ražošanas ķēdes posmā, izmantojot sērijas numuru, kas obligāti jānorāda sertifikācijas zīmē.

4.5. Ražošanas metode: Gaļu ar kauliem un skrimšļiem sasmalcina mazos gabaliņos, ievieto traukā un samaisa ar sāli, ķiplokiem, papriku, lauru lapām, ūdeni un reģionā ražotu vīnu (vīna buķete un skābums ir būtiski faktori šā maisījuma un galaprodukta kvalitātes nodrošināšanai). Šo maisījumu — ko reģionā sauc par adoba — nostādina trīs dienas. Kad masa ir gatava, to iepilda resnajā zarnā, kuņģī vai pūslī, kas jau iepriekš vienā galā sašūts vai nosiets ar kokvilnas diegu, bet otru galu aizsien, kad desas maisījums ir cieši iepildīts. Tad desu lēni kūpina, izmantojot ozolkoka un/vai kastaņkoka malku — parasti vismaz 15 dienas — un pēc tam žāvē aukstās telpās. Butelo de Vinhais desu laiž tirgū vienā gabalā, vienmēr iepriekš iepakotu jau izcelsmes vietā. Produkta īpašību un sastāva dēļ to nevar griezt gabalos vai šķēlēs. Desas iepakošanai pirms tirdzniecības izmanto īpašu materiālu, kas, saskaroties ar produktu, ir nekaitīgs un inerts. Produktu iepako normālā vai kontrolētā atmosfērā vai vakuumā. Produkta iepakošanu drīkst veikt tikai tā pārstrādes ģeogrāfiskajā apgabalā, lai nodrošinātu tā izsekojamību un kontroli un lai novērstu jebkuras produkta garšas vai mikrobioloģisko īpašību izmaiņas.

4.6. Saikne: Cūkkopības vēsturisko un lielo nozīmi šajā reģionā apliecina gan dažādas zoomorfiskas skulptūras, gan dažādās pašvaldību uzskaites grāmatās atrodamās atsauces uz nodokļiem par cūkām un cūkgaļu. Šo produktu ar ģeogrāfisko apgabalu saista vietējā dzīvnieku šķirne, vietējā barība, ar kuru šie dzīvnieki tiek baroti, zināšanas, kādus cūkgaļas gabalus izvēlēties, lēnais kūpināšanas process, izmantojot vietējo malku, un žāvēšana ļoti aukstā un sausā vidē, kas atrodas konkrētajā apgabalā.

4.7. Pārbaudes struktūra:

Nosaukums: Tradição e Qualidade — Associação Interprofissional para Produtos Agro-Alimentares de Trás-os-Montes Adrese: Av. 25 de Abril, 273 S/L P-5370-202 Mirandela Tālr.: (351) 278 261 410 Fakss: (351) 278 261 410 E-pasts: tradição-qualidade@clix.pt

Tradição e Qualidade ir atzīta par atbilstošu standarta 45011:2001 prasībām.

4.8. Marķējums: Uz marķējuma obligāti jānorāda nosaukums “Butelo de Vinhais — Indicação Geográfica Protegida” vai “Bucho de Vinhais — Indicação Geográfica Protegida”, vai “Chouriço de ossos de Vinhais — Indicação Geográfica Protegida”, attiecīgais Kopienas logotips un Vinhais produktu logotips, kas attēlots zemāk. Marķējumā ir jābūt sertifikācijas zīmei, kurā obligāti jānorāda produkta nosaukums un attiecīga norāde, pārbaudes struktūras nosaukums un sērijas numurs (ciparu vai burtu un ciparu kods, kas nodrošina produkta izsekojamību).

(1) OV L 93, 31.3.2006., 12. lpp.